PREDKLADACIA SPRÁVA
Z pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001 vyplynulo zabezpečiť plnenie prioritných úloh pre rok 2002, ktoré boli vládou SR prijaté uznesením č.1154/2001. V hodnotiacej správe  pre kapitolu 24. "Spolupráca v oblasti spravodlivosti a vnútra" bolo uvedené, že Slovensko dosiahlo určitý pozitívny pokrok, ale  naďalej  musí vyvíjať pozitívne úsilie v implementácii "acquis communautaire" predovšetkým na oblasť boja proti organizovanému zločinu a korupcii.
V bode C.3  uznesenia č.1154/2001 vláda SR odporučila vypracovať metodiku postupu a analýzy spolupráce v oblasti elektronickej výmeny informácií o trestnej agende a následne  realizovať projekt pre elektronickú výmenu informácií. Gestorom úlohy je generálny prokurátor v spolupráci s ministrom spravodlivosti, ministrom vnútra a riaditeľom Národného bezpečnostného úradu. Metodiku  vláda prerokovala a vzala na vedomie dňa 3.7.2002. 
Následné plnenie úlohy bolo realizované v rámci projektu PHARE  SK008.0101 “Efficient exchange of information and data processing among Law Enforcement Agencies - LEA“, ktorý bol ukončený 1.12.2003. Problematikou elektronickej výmeny informácií medzi orgánmi činnými v trestnom konaní sa viackrát zaoberala aj medzirezortná súčinnostná porada za účasti ministra spravodlivosti, ministra vnútra a generálneho prokurátora. Priebežné výsledky testovania projektu na pilotných pracoviskách prokuratúry a súdov v obvode okresu Bratislava 5 boli prezentované ministrovi spravodlivosti  a generálnemu prokurátorovi dňa 6.2.2004. 
	V rámci projektu bol vypracovaný a schválený zoznam všetkých informácií, ktoré budú spracovávané v rezortoch Generálnej prokuratúrou SR, Ministerstva spravodlivosti SR a Ministerstva vnútra SR a budú predmetom elektronickej výmeny v oblasti trestnej agendy. Rozsah štatistického sledovania údajov v trestnom konaní je determinovaný potrebou jednotlivých rezortov v rámci  ich analytickej a hodnotiacej činnosti. 
Na zavedenie výsledkov uvedeného PHARE projektu (v pôsobnosti prokuratúry SR má informačný systém názov „PATRICIA“) sa očakávajú ďalšie nevyhnutné analytické a programátorské práce. Väčšina prác sa má realizovať  v rámci nového projektu PHARE 5821908 22 01 „Development of IS for efficient and timely exchange of criminal information and data processing among all prosecutors offices” z finančného memoranda roku 2002, ku ktorému delegatúra Európskej komisie zatiaľ nevyhlásila termín súťaže. Odhadovaný termín vyhodnotenia výsledkov medzinárodného tendra je júl-august 2004.
V nasledujúcich mesiacoch je z dôvodu zachovania kontinuity prác nevyhnutné v uvedených rezortoch pokračovať vo vývojových prácach informačných systémov, ktoré si rezorty zabezpečujú z rozpočtu SR. Vzhľadom na nepridelené finančné prostriedky pre Generálnu prokuratúru pre vývojové práce na informačnom systéme PATRICIA (do začiatku PHARE projektu 5821908 22 01) je potrebné z rezervy vlády SR prideliť rezortu prokuratúry finančné prostriedky v sume cca 5 mil. Sk. V prípade nepridelenia finančných prostriedkov budú práce v rezorte prokuratúry prerušené, čo zapríčiní prerušenie koordinácie prác s ostatnými rezortmi a tým oneskorenie implementácie výsledkov projektu do praxe. Uvedená situácia môže spôsobiť oneskorenie ekonomickej návratnosti finančných prostriedkov vložených do projektu.